Szám: KP/217-

### E L Ő T E R J E S Z T É S

**Tárgy: Településrendezési eszközök 22. számú módosítása keretében közbenső döntés meghozatala**

**Előterjesztő: dr. Molnár Attila polgármester**

**Nagyné Varga Judit aljegyző**

**Előterjesztést készítette: Budai Márta főépítészi ügyintéző**

**Siklósi József főépítész**

**Tisztelt Képviselő-testület!**

Magyarország Kormánya a 27/2021. (I.29.) Kormányrendelet 1. §-ával 2021. január 29-én az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére kihirdette a veszélyhelyzetet. A rendkívüli veszélyhelyzetre való tekintettel polgármesteri határozat és rendelet meghozatalára a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben meghatározott rendelkezés lehetőséget ad a polgármesternek, hiszen a képviselő-testület feladat-és hatáskörét egyszemélyben gyakorolja.

Komárom Város Önkormányzat Képviselő-testülete a 108/2020. (IX.29.) határozatával döntött a településrendezési eszközök 22. számú módosításának megindításáról.

A Sano-Modern Takarmányozás Kft. és a Solum Mezőgazdasági Ipari és Kereskedelmi Zrt. közösen benyújtott kérelme alapján indult módosítási eljárás célja a nagyherkályi tehenészeten és Bartusekpusztán a 0160/4 hrsz-ú ingatlanon egy mezőgazdasági mintaüzem létrehozása, a már meglévő létesítményeik kibővítésével.

A településrendezési eszközök 22. számú módosítása a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Eljr.) 32.§ (3) bekezdése alapján a teljes eljárásra vonatkozó előírások szerint indult meg. Az előírásoknak megfelelően a teljes eljárás előzetes véleményezési szakaszát lefolytattuk.

Az eljárás folyamán Kérelmezők 2021. február 11-én kelt megkeresésükben azzal a kéréssel fordultak Komárom Város Polgármesteréhez, hogy a tervezett beruházás mielőbbi megvalósulása érdekében, az eljárás az időben rövidebb, tárgyalásos eljárás szabályai szerint kerüljön lefolytatásra.

A tárgyalásos eljárásra vonatkozóan az Eljr. 42. §-a az alábbi előírásokat tartalmazza:

1. A tárgyalásos eljárás esetén a polgármester a településrendezési eszköz tervezetét végső szakmai véleményezési szakasz kezdeményezése előtt véleményezteti a partnerekkel az Eljr. 29/A. § előírásai szerint.
2. A polgármester a beérkezett véleményeket ismerteti a képviselő-testülettel, amely elfogadásáról vagy el nem fogadásáról a képviselő-testület dönt. A vélemény el nem fogadása esetén a döntést indokolnia kell. A partnerségi egyeztetés a döntés dokumentálásával, közzétételével lezárul.
3. Ezt követően a polgármester végső szakmai véleményezési szakasz lefolytatását kezdeményezi az állami főépítészi hatáskörében eljáró megyei kormányhivatalhoz benyújtott kérelemmel.
4. Az állami főépítészi hatáskörében eljáró megyei kormányhivatal a kérelem beérkezésétől számított 5 napon belül kezdeményezi az egyeztető tárgyalást az érintett államigazgatási szervekkel.
5. Az egyeztető tárgyalásról jegyzőkönyv készül. Az állami főépítészi hatáskörében eljáró megyei kormányhivatal a jegyzőkönyvet és záró szakmai véleményét 8 napon belül megküldi a polgármesternek, a településrendezési eszköz elfogadásához.

Komárom Város Önkormányzat Képviselő-testülete a 28/2021. (II.12.) határozatával a beruházással érintett területeket kiemelt fejlesztési területté nyilvánította, így az eljárás a továbbiakban a tárgyalásos eljárás szabályai szerint folytatódik.

Miután a településtervező (Völgyzugyoly Műhely Kft.) elkészítette a településrendezési eszköz tervezetét, sor került a fenti 1. pont szerinti partnerségi egyeztetésre. A településrendezési eszköz módosításának dokumentációját - Komárom Város Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (X.6.) önkormányzati rendelete alapján – a partnereknek elektronikus úton elküldtük, valamint a város lakosságát hirdetményi úton tájékoztattuk, a város honlapján a dokumentumok elérhetőségét biztosítottuk. A munkaközi tájékoztatás lakossági fóruma a veszélyhelyzet ideje alatt egyes településfejlesztési, településrendezési és településkép-védelmi szabályok eltérő alkalmazásáról szóló 546/2020. (XII. 2.) Korm. rendelet 2. § (1) bekezdés c) pontja alapján elektronikus úton történt. A partnerek és a lakosság a módosítással kapcsolatos észrevételeiket, javaslataikat kizárólag elektronikusan tehették meg, melyre 15 nap állt rendelkezésükre.

A lakosság részéről észrevétel nem érkezett, az elektronikus úton lefolytatott fórumról készült feljegyzést az előterjesztés *2. melléklete* tartalmazza. A partnerek részéről a KEM Építész Kamara válaszlevelében a módosítással egyetértett. A KEM Építész Kamara válaszlevelét az előterjesztés *3. melléklete* tartalmazza.

Az Eljr. 42. § (1) bekezdésének megfelelően (fenti 2. pont szerint) a képviselő-testületnek is meg kell ismerni a véleményeket és azokról ki kell alakítani az álláspontját.

Kérjük a Tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjenek.

**Határozati javaslat:**

**A veszélyhelyzet kihirdetéséről szóló 27/2021. (I.29.) Kormányrendelettel kihirdetett veszélyhelyzetben a döntés joga a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben rögzítetteken alapul. (Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.)**

**Komárom Város Polgármestere Komárom Város településrendezési eszközei 22. számú módosításának véleményezési szakaszát lefolytatta a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 42. § (1) bekezdésében előírtaknak megfelelően.**

**A partnerségi véleményezés során a tervezettel kapcsolatban a partnerektől nem érkezett vélemény, a fentiek értelmében, mint Komárom Város Polgármestere a partnerségi egyeztetést lezárom.**

**A fentiek értelmében, mint Komárom Város Polgármestere a településrendezési eszközök 22. számú módosításának *1. melléklet*ben szereplő véleményezési dokumentációját változtatás nélkül elfogadom.**

**Határidő: 2021. április 30.**

**Felelős: dr. Molnár Attila polgármester**

Komárom, 2021. március 29.

Nagyné Varga Juditdr. Molnár Attila

aljegyző polgármester

**Mellékletek:**

1. melléklet Településrendezési eszköz 22. számú módosításának tervezete

2. melléklet feljegyzés a lakossági fórumról

3. melléklet KEM Építész Kamara véleménye